V. Faič, poslanec: (2002-05-23):
V rozprave zazneli dva návrhy, ktoré rozširujú prerokovanie v ďalších výboroch v druhom čítaní, a to návrh pani poslankyne Sabolovej rozšíriť o výbor pre životné prostredie a pani poslankyne Čižmárikovej rozšíriť o výbor pre ľudské práva a národnosti. V tomto zmysle teda rozširujem návrh na určenie výborov, ktoré majú tento predmetný návrh zákona prerokovať. Ďakujem. J. Migaš, predseda NR SR: Ďakujem pekne. Panie poslankyne, páni poslanci, prerušujem rokovanie o tomto bode programu, budeme hlasovať o 11.00 hodine. Panie poslankyne, páni poslanci, pristúpime k prvému čítaniu o návrhu poslancov Národnej rady Slovenskej republiky Alexeja Ivanka a Dušana Fedoročka na vydanie zákona, ktorým sa mení a dopĺňa zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov . Návrh zákona ste dostali ako tlač 1475. Návrh na pridelenie návrhu zákona na prerokovanie výborom Národnej rady máte v mojom rozhodnutí pod č. 1636. Teraz dávam slovo poslancovi Alexejovi Ivankovi a prosím ho, aby návrh zákona uviedol. A. Ivanko, poslanec: Ďakujem za slovo, pán predseda. Vážený pán predseda, vážené kolegyne, vážení kolegovia, dovoľte mi, aby som uviedol poslanecký návrh na vydanie zákona, ktorým sa mení a dopĺňa zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov. Cieľom poslaneckej novely je rozšírenie a doplnenie práv a povinností účastníkov cestnej premávky pri jazde v tuneli. Navrhované zmeny riešia bezpečnosť a plynulosť jazdy s prihliadnutím na poznatky a skúsenosti z mimoriadnych udalostí a nehôd v niektorých európskych tunelových stavbách. Návrh zákona reaguje na aplikačnú prax, najmä na skutočnosť, že v blízkej budúcnosti bude v Slovenskej republike uvedená do skúšobnej prevádzky veľmi unikátna stavba ako súčasť našej diaľničnej cestnej siete tunel Branisko. Navrhované riešenie zohľadňuje najnovšie poznatky kladené na cestnú premávku. Pri spracovaní návrhu sa vychádzalo jednak z právnej úpravy platnej na území Českej republiky, ale aj z odporúčania multidisciplinárnej skupiny expertov na bezpečnosť v tuneloch. Predkladaný návrh zákona je v súlade s Ústavou Slovenskej republiky, zákonmi, ako aj s medzinárodnými zmluvami, ktorými je Slovenská republika viazaná. Vážený pán predseda, vážené kolegyne, kolegovia, verím v podporu poslaneckého návrhu zákona. Ďakujem vám za pozornosť. M. Andel, podpredseda NR SR: Ďakujem, pán kolega, za uvedenie návrhu zákona. Teraz dávam slovo spravodajcovi, ktorého určil navrhnutý gestorský výbor pre obranu a bezpečnosť, pánovi poslancovi, predsedovi výboru Hoffmannovi. Pán kolega, nech sa páči, máte slovo. A. Hoffmann, poslanec: Vážený pán predsedajúci, kolegyne, kolegovia, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov vystúpil pri prvom čítaní k návrhu poslancov Národnej rady Slovenskej republiky Alexeja Ivanka a Dušana Fedoročka na vydanie zákona, ktorým sa mení a dopĺňa zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov (tlač 1475), ako spravodajca určený navrhnutým gestorským Výborom Národnej rady Slovenskej republiky pre obranu a bezpečnosť. Úvodom vás chcem informovať o skutočnosti, že predmetný návrh bol doručený poslancom Národnej rady Slovenskej republiky dňa 17. apríla 2002. Predseda Národnej rady Slovenskej republiky posúdil, či návrh zákona spĺňa náležitosti podľa § 70 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa legislatívnych pravidiel, a zaradil ho na rokovanie tejto 60. schôdze Národnej rady Slovenskej republiky v rámci prvého čítania. Ako spravodajca Národnej rady Slovenskej republiky k tomuto prvému čítaniu si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a 68 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Vážené panie poslankyne, vážení páni poslanci, v súlade s § 73 ods. 3 písm. c) zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúčam Národnej rade prijať uznesenie o tom, že tento návrh Národná rada Slovenskej republiky prerokuje v druhom čítaní. Prosím, pán predsedajúci, otvorte všeobecnú rozpravu. M. Andel, podpredseda NR SR: Ďakujem, pán predseda, nech sa páči, zaujmite miesto určené pre spravodajcu výborov. Dámy a páni, otváram všeobecnú rozpravu o tomto bode nášho rokovania. Keďže som nedostal žiadnu písomnú prihlášku do rozpravy, pýtam sa, kto sa hlási ústne. Keďže to tak nie je, vyhlasujem všeobecnú rozpravu o tomto bode nášho programu za skončenú a prerušujem rokovanie o tomto bode programu. Teraz nasleduje prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení zákona č. 131/2002 Z. z. a v znení zákona č. 143/2002 Z. z. Návrh zákona ste dostali ako tlač 1554. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady Slovenskej republiky pod č. 1708. Teraz dávam slovo poslancovi a predsedovi výboru pánovi Ladislavovi Oroszovi a prosím ho, aby návrh zákona uviedol. Nech sa páči, pán kolega. L. Orosz, poslanec: Ďakujem pekne, pán podpredseda. Vážené dámy, vážení páni, na základe novely Ústavy Slovenskej republiky a zákona č. 564/2001 Z. z. o verejnom ochrancovi práv sme prednedávnom zvolili prvého verejného ochrancu práv v histórii našej mladej republiky. V zmysle článku 151a ods. 1 Ústavy Slovenskej republiky je verejný ochranca práv nezávislý ústavný orgán, ktorý sa podieľa na ochrane základných práv a slobôd fyzických a právnických osôb, a to v súvislosti s konaním, rozhodovaním alebo nečinnosťou orgánov verejnej správy, ak je ich konanie, rozhodovanie alebo nečinnosť v rozpore s právnym poriadkom Slovenskej republiky alebo princípmi demokratického a právneho štátu. Na to, aby mohol verejný ochranca práv kvalitne plniť svoje funkcie v prospech občanov Slovenskej republiky, je nevyhnutné, aby mal k dispozícii kvalitný tím spolupracovníkov, ktorý je zároveň nezávislý od orgánov verejnej správy, voči ktorým v mnohých prípadoch činnosť verejného ochrancu práv a tímu jeho spolupracovníkov smeruje. V rozpore s touto požiadavkou zákon o štátnej službe v platnom znení stavia Kanceláriu verejného ochrancu práv a jej zamestnancov do priamej podriadenosti vo vzťahu k Úradu pre štátnu službu, t. j. ústredného orgánu štátnej správy. V kompetencii Úradu pre štátnu službu je organizácia a uskutočňovanie výberového konania na miesta zamestnancov Kancelárie verejného ochrancu práv, takisto plánovanie a analýza potreby zamestnancov tejto kancelárie, obdobne tiež evidencia a správa osobných spisov týchto zamestnancov, odborný a kvalifikačný rast zamestnancov Kancelárie verejného ochrancu práv a obdobne tiež systematizácia v tejto kancelárii a rozhodovanie o ďalších statusových otázkach zamestnancov. Za týchto okolností sa stáva nezávislosť verejného ochrancu práv na orgánoch verejnej správy prakticky iluzórnou. V niektorých veciach, napríklad v otázke vymenovania vedúceho Kancelárie verejného ochrancu práv, je nevyhnutné navyše odstrániť vecný rozpor medzi platným znením zákona o štátnej službe a zákona o verejnom ochrancovi práv. Všetky tieto otázky sa snaží riešiť náš poslanecký návrh zákona. Považujem ho z tých dôvodov, ktoré som uviedol, za mimoriadne dôležitý. Jeho podporou a schválením sa vytvoria predpoklady na úspešný rozbeh činnosti verejného ochrancu práv a jeho kancelárie, čo bude mať mimoriadny význam pre budovanie autority nového ústavného orgánu verejného ochrancu práv. Náš poslanecký návrh je v súlade s Ústavou Slovenskej republiky a nevyžiada si zvýšené nároky na štátny rozpočet. Vzhľadom na dôvody, ktoré som uviedol, vážené kolegyne, kolegovia, verím, že náš návrh získa vašu podporu. Ďakujem pekne. M. Andel, podpredseda NR SR: Pán predseda, ďakujem vám za uvedenie návrhu zákona, nech sa páči, zaujmite miesto určené pre navrhovateľov. Teraz dávam slovo podpredsedovi navrhnutého gestorského výboru pre sociálne veci a bývanie pánovi poslancovi Štefanovi Rusnákovi. Pán kolega, nie si podpredseda, mal tam byť Mesiarik, tak poslancovi, tak sa ospravedlňujem, budeš predseda. (Smiech v sále.)